**Dodatok č.1 k školskému poriadku**

**na obdobie mimoriadne prerušenie vyučovania**

**Dištančná forma vzdelávania**

Podľa zákona č. 245/2008 Z. z. o výchove a vzdelávaní v znení neskorších predpisov. Dištančné vzdelávanie je diaľkové vzdelávanie prostredníctvom korešpondencie, telekomunikačných médií a iných prostriedkov, pri ktorých spravidla nedochádza k priamym kontaktom medzi pedagogický zamestnancom a samostatne študujúcim žiakom.

Podľa podmienok učenia žiakov v domácom prostredí škola používa dve formy dištančného vzdelávanie :

* **online učenie** – učiteľ učí/komunikuje so žiakmi prostredníctvom digitálnych technológií (počítač, notebook, mobilný telefón, kamera, slúchadlá, mikrofón), **Online učenie** zahŕňa videokonferenčné hodiny a dištančné úlohy zadávané učiteľom cez aplikáciu edupage
* **offline učenie** – (žiak nemá prístup k online vzdelávaniu) – vzdelávanie prebieha korešpondenčnou formou, učebné materiály sú zhromažďované v škole a zasielané žiakovi poštou.

**Čl. 1**

**Predmet dodatku**

Dodatok k školskému poriadku pojednáva o povinnostiach pedagogických zamestnancov, zákonných zástupcov a žiakov v prípade prechodu školy na dištančnú formu vzdelávania rozhodnutím ministerstva školstva, ÚVZ SR, RÚVZ RS.

V čase mimoriadne prerušeného prezenčného vyučovania naša škola zabezpečuje dištančné vyučovanie prostredníctvom elektronickej komunikácie žiakov s pedagogickými zamestnancami školy cez EeduPage stránku školy.

Obdobie mimoriadne prerušeného prezenčného vyučovania **nie je** obdobím školských prázdnin, ide o osobitný režim preventívnych opatrení na predchádzanie šírenia ochorenia COVID-19.

**Čl. 2**

**Povinnosti školy**

Škola:

1. Škola stanoví podmienky počas dištančného vzdelávania.

2. Škola umožní pedagogickým zamestnancom podľa možností prácu z domu (home office) v zmysle zákonníka práce.

3. Škola zabezpečí pre zamestnancov vhodné pracovné podmienky a technické vybavenie.

4. Riaditeľstvo školy informuje cez EduPage zákonných zástupcov o prechode na dištančnú formu vzdelávania.

5. Triedni učitelia informujú zákonných zástupcov a žiakov cez EduPage.

Učiteľ:

1. Učiteľ rešpektuje rozvrh hodín. Online hodina trvá najviac 45 minút (napr. krátke video, výklad učiteľa, precvičovanie učiva...).

2. Učiteľ poskytuje žiakom individuálne konzultácie vo vopred dohodnutom čase v prípade, že žiak nevie samostatne riešiť zadanie úlohy.

3. Učiteľ informuje žiakov a rodičov o známkach, splnených úlohách, výsledkoch krátkych testov, o účasti či neúčasti na dištančnom vyučovaní.

4. Učiteľ dodržiava termíny zasielanie zadaní úloh a učebných materiálov žiakom.

5. Ak žiak počas dištančného vzdelávania opakovane nevypracováva a nezasiela výstupy zadaných úloh, vyučujúci kontaktuje triedneho učiteľa, ktorý následne upozorní jeho zákonných zástupcov. Uvedenú skutočnosť vyučujúci pedagóg zohľadní počas priebežného a sumatívneho hodnotenia.

6. Učiteľ jedenkrát týždenne pripraví a odovzdá zadania úloh pre žiakov, ktoré budú zasielané korešpondenčne.

7. Pri zadávaní, riešení a vyhodnocovaní úloh zohľadňuje špecifické potreby žiakov a individuálne podmienky učenia v domácom prostredí.

8. Učiteľ neposkytuje telefonické konzultácie zákonným zástupcom ani žiakom po 15:30 hod.

**Čl. 3**

**Práva a povinnosti zákonného zástupcu**

Vzhľadom k tomu, že prechod vyučovania na dištančnú formu nie je prerušenie vyučovania, ale mení sa len forma vzdelávania, platia pre rodiča povinnosti vyplývajúce z bežného plnenia povinnej školskej dochádzky so všetkými dôsledkami.

Zákonný zástupca je povinný:

1. Zabezpečiť pravidelnú účasť žiaka na vyučovacom procese.

2. Zabezpečiť technické prostriedky pre účasť na dištančnom vzdelávaní žiaka, ktoré umožňujú jeho video a audio pripojenie (kamera, slúchadlá, mikrofón).

3. Zabezpečiť minimalizovanie rušivých faktorov v domácnosti počas prebiehajúceho vyučovania.

4. Zabezpečiť optimálny výkon žiaka počas prebiehajúcej hodiny – plnenie si povinností a úloh, pozornosť na hodine.

5. Ospravedlniť vopred triednemu učiteľovi neúčasť žiaka na vyučovaní, prípadne bezodkladne, ak sa o neúčasti dozvedel po už skončenej hodine, ak tak zákonný zástupca neurobí, bude neúčasť žiaka evidovaná ako neospravedlnená hodina so všetkými dôsledkami vyplývajúcich z platného školského poriadku.

6. Pokiaľ technické prostriedky žiaka neumožňujú jeho účasť na online hodine, oznámi túto skutočnosť bezodkladne zákonný zástupca triednemu učiteľovi/učiteľke a následne s triednym učiteľom/učiteľkou dohodne náhradnú formu vzdelávania prostredníctvom doručovania. Dohodne iný spôsob doručenia (napr. poštou, e-mailom,...), zároveň sa dohodne aj spôsob doručenia vypracovaných úloh do školy.

7.Kontrolovať svoje rodičovské konto na EduPage, cez ktoré je počas dištančnej formy vzdelávania informovaný o všetkých dôležitých skutočnostiach vzdelávania svojho dieťaťa.

8. Pasívny prístup žiaka k dištančnému vzdelávaniu jednotlivých predmetov môže viesť ku klasifikácii predmetu stupňom nedostatočný s celkovým hodnotením príslušného polroku „neprospel“

**Čl. 4**

**Práva a povinnosti žiaka**

1. Žiak má právo byť vopred oboznámený s formou dištančného vzdelávania v prípade prerušenia vyučovania, o jeho spôsobe organizácie, frekvencii zadávania úloh, kritériách a spôsobe hodnotenia úloh a žiackych prác, či forme odovzdávania vypracovaných úloh cez EduPage.

2. Žiak má právo byť včas informovaný o kritériách a spôsobe hodnotenia zadaných úloh (priebežne slovné hodnotenie, známka, percentuálna úspešnosť).

3. Žiak so ŠVVP má právo na prihliadanie a akceptovanie špecifických potrieb aj počas online a offline foriem vzdelávanie.

4. Žiak môže vo vymedzený, vopred dohodnutý čas kontaktovať učiteľa za účelom konzultácie súvisiacej s preberaným obsahom učiva.

5. Žiak má povinnosť zúčastňovať sa pravidelne vyučovania. Účasť žiakov na online vyučovaní je povinná (v prípade neúčasti alebo neskorého prihlásenia je potrebné absenciu dokladovať ospravedlnením od zákonného zástupcu, resp. lekára). Za neúčasť sa považuje aj „ absolútna pasivita“ počas online vyučovania, t.j. nereagovanie na výzvy vyučujúceho. V prípade ak žiak nereaguje, nezapája sa i napriek upozorneniam a výzvam, môže mu byť udelená neospravedlnená absencia a do 7 dní po návrate do školy bude preskúšaný z daného učiva.

6. Žiak je povinný denne sledovať správy na EduPage.

7. Žiak je povinný sa prihlasovať pod vlastným kontom a vlastným menom a priezviskom.

8. Žiak je povinný aktívne plniť úlohy uložené vyučujúcimi jednotlivých predmetov, vypracovávať zadanie dištančných úloh svedomito a načas.

9. Žiak je povinný byť pripojený online počas priebehu hodiny, mať zapnutý mikrofón a kameru, pokiaľ učiteľ nepovie inak.

10. Žiak je povinný počas priebehu hodiny sedieť za stolíkom pri používanom technickom zariadení, má pripravené pomôcky ako na riadnom vyučovaní prezenčnou formou.

11. Žiak je povinný vypracovať zadané úlohy a v stanovenom termíne ich doručiť vyučujúcemu.

12. Žiak je povinný pri doručovaní vypracovaných úloh využívať informačný systém EduPage.

13. Žiak je povinný neobmedzovať svojím konaním práva ostatných osôb, žiakov, učiteľov zúčastňujúcich sa online hodín. Počas hodiny neje, nechatuje, nevyrušuje ostatných žiakov činnosťami nesúvisiacimi s vyučovacím procesom, nenarúšať online hodinu zbytočným ruchom, odpájaním mikrofónov.

14. Ak žiak narúša hodinu, nereaguje na upozornenia vyučujúceho, má vyučujúci právo žiaka z hodiny vypnúť a evidovať ho ako neprítomného na hodine, obdobne sa žiak eviduje ako neprítomný, ak nemá počas hodiny zapnutú kameru.

15. Žiakovi je zakázané vyhotovovať z prebiehajúcej online hodiny audio alebo video záznam a tento šíriť prostredníctvom sociálnych sietí. Považuje sa to za hrubé porušenie školského poriadku.

16. Preukázateľné podvádzanie zo strany žiakov (vzájomné preposielanie vypracovaných úloh, odpovedanie za spolužiaka, pomoc tretej osoby atď.) vyučujúci hodnotí poznámkou v ETK, resp. známkou „nedostatočný“

17. Žiak je povinný riadiť sa zásadami správania podľa platného školského poriadku.

**Čl. 5**

**Záverečné ustanovenia**

Dodatok č.1 k školskému poriadku nadobúda platnosť dňom nástupu školy na dištančné vzdelávanie.

Pedagogická rada prerokovala dodatok č.1 dňa ...........................

Rada školy prerokovala dodatok č. 1 dňa ....................

V Rimavskej Sobote dňa: Ing. Dagmar Vašová

riaditeľka školy